ai4bharat/Pralekha huggingface dataset:
रक्षा मंत्रालय
पासिंग आउट परेड 28 नवंबर 2020 को भारतीय नौसेना अकादमी में आयोजित होगी
भारतीय नौसेना अकादमी  एझिमाला शीतकालीन सत्र 2020 के लिए शनिवार 28 नवंबर 2020 को पासिंग आउट परेड  आयोजित करेगी। कोविड-19 के संकट को देखते हुए इस महामारी के दौरान बरती जाने वाली सावधानियों के चलते पासिंग आउट परेड प्रशिक्षुओं के माता-पिता और उनके अतिथियों की उपस्थिति के बिना ही आयोजित की जा रही है। 99वें भारतीय नौसेना अकादमी पाठ्यक्रम  के मिडशिपमैन तथा 30वें नौसैनिक ओरिएंटेशन कोर्स  के कैडेट्स अपने प्रारंभिक प्रशिक्षण के सफल समापन पर अधिकारियों के रूप में इसे पूरा करेंगे। श्रीलंका की नौसेना के दो प्रशिक्षु भी इस सत्र को सफलता पूर्वक पूरा कर रहे हैं।
27 नवंबर 2020 को आयोजित होने वाले दीक्षांत समारोह के दौरान भारतीय नौसेना अकादमी के चार साल के बीटेक डिग्री कोर्स के प्रशिक्षुओं को वाइस एडमिरल एम.ए. हम्पीहोली, एवीएसएम, एनएम, कमांडेंट आईएनए द्वारा उनकी डिग्री प्रदान की जाएगी। 25 नवंबर 2020 को आईएनए के डिप्टी कमांडेंट और चीफ इंस्ट्रक्टर वीएसएम, रियर एडमिरल तरुण सोबती द्वारा पासिंग कोर्स की शपथ दिलाई गई। देश के बहादुर सैनिकों के बलिदान को याद करने के लिए 25 नवंबर 2020 को आईएनए के युद्ध स्मारक "प्रेरणा स्थल" में एक पुष्पांजलि समारोह का आयोजन किया गया। प्रशिक्षुओं और आईएनए बैंड द्वारा 26 नवंबर 2020 को एक शानदार आउटडोर प्रशिक्षण प्रदर्शन भी इस समारोह के दौरान होने वाले कार्यक्रमों की भव्यता में चार चांद लगा दिये।
थल सेनाध्यक्ष जनरल मनोज मुकुंद नरवणे, पीवीएसएम, एवीएसएम, एसएम, वीएसएम, एडीसी 28 नवंबर 2020 को होने वाली इस पासिंग आउट परेड के लिए निरीक्षण अधिकारी होंगे।
जल संसाधन, नदी विकास एवं गंगा संरक्षण मंत्रालय
श्री नितिन गडकरी ने हरिद्धार के चंडी घाट पर 5894 करोड़ रूपए की परियोजना का उद्घाटन और शिलान्यास किया
केन्द्रीय सड़क परिवहन,राजमार्ग एंव जहाजरानी तथा जंल संसाधन,नदी विकास और गंगा संरक्षण मंत्री श्री नितिन गडकरी ने कल हरिद्धार के चंडी घाट में 5894 करोड रूपए की परियोजनाओं का उद्घाटन और शिलान्यास किया।
इन परियोजनाओं में राष्ट्रीय स्वच्छ गंगा मिशन के तहत उत्तराखंड राज्य में 18 पंपिंग स्टेशनों के साथ ही छह नए सीवर शोधन संयंत्रों  का निर्माण शामिल है। चंडी घाट उत्तराखंड के उन 36 अन्य घाटों में से एक है जिनका निर्माण कार्य पूरा हो चुका है। ये घाट और एसटीपी, जलमल शोधन प्रबंधन, घाट और शवदाहगृहों के निर्माण, रिवर फ्रंट विकास कार्यो, वनारोपण ,जैव निस्तारण ,ग्रामीण क्षेत्रों में साफ सफाई और नदी तलछट सफाई कार्यो से जुड़ी 1354.33 करोड़ रुपये की उन परियोजनाओं का हिस्सा है जो पूरा होने के विभिन्न चरणों में हैं।
श्री गडकरी ने 5555 करोड़ रुपये की सात राष्ट्रीय राजमार्ग परियोजनाओं की आधारशिला भी रखी। इसमें हरिद्वार रिंग रोड के निर्माण के लिए विस्तृत परियोजना तैयार करना, तथा राज्य में अन्य कार्यों के साथ ही हरिद्वार-देहरादून राष्ट्रीय राजमार्ग पर रूका हुआ निर्माण कार्य पूरा करना शामिल हैं। इस अवसर पर श्री गडकरी ने बाण गंगा और सोनाली नदियों की संरक्षण योजनाओं की भी घोषणा की।
उन्होंने इस मौके पर इकबालपुर नहर निर्माण कार्य का भी उद्घाटन किया। इस नहर से 33 हजार हेक्टर कृषि भूमि की सिंचाई की जा सकेगी।
केंद्रीय मंत्री ‘उत्तराखंड में चंडीघाट और अन्य घाटों का निर्माण’ शीर्षक से एक पुस्तक का विमोचन भी किया। इस अवसर उन्होंने कहा कि 700 मीटर लंबे चंडीघाट में एक समय में 10000 लोग आ सकते है। उन्होंने कहा कि देहरादून और हल्द्वानी में रिंग रोड बनाए जाने पर सरकार विचार कर रही है। उन्होंने राज्य सरकार से कचरे से कनक बनाने और वाहनों में जैव इंधन के इस्तेमाल को बढ़ावा देने को कहा। श्री गडकरी ने कहा कि चार धाम राजमार्ग विकास परियोजना पूरी हो जाने पर ऋषिकेश से बद्रीनाथ, केदारनाथ, गंगोत्री और यमुनोत्री के लिए सभी मौसम में यात्रा करना आसान हो जाएगा। उत्तराखंड में 900 किलोमीटर वाली इस राजमार्ग परियोजना पर 12000 करोड़ रुपये की लागत आएगी।
गृह मंत्रालय
पद्म पुरस्कार-2024 के लिए 15 सितंबर, 2023 तक नामांकन आमंत्रित
गणतंत्र दिवस, 2024 के अवसर पर घोषित किए जाने वाले पद्म पुरस्कार 2024 के लिए ऑनलाइन नामांकन/सिफारिशें पहली मई 2023 से प्रारंभ की गई थीं। पद्म पुरस्कारों के लिए नामांकन की अंतिम तिथि 15 सितंबर, 2023 है। पद्म पुरस्कारों के लिए नामांकन/सिफारिशें राष्ट्रीय पुरस्कार पोर्टल  पर ऑनलाइन प्राप्त की जाएंगी।
पद्म पुरस्कार अर्थात पद्म विभूषण, पद्म भूषण और पद्मश्री देश के सर्वोच्च नागरिक पुरस्कारों में से हैं। 1954 में स्थापित, इन पुरस्कारों की घोषणा हर वर्ष गणतंत्र दिवस के अवसर पर की जाती है। यह पुरस्कार 'विशिष्ट कार्य' को मान्यता देते हैं और इन्हें कला, साहित्य एवं शिक्षा, खेल, चिकित्सा, सामाजिक कार्य, विज्ञान तथा इंजीनियरिंग, सार्वजनिक मामले, नागरिक सेवा, व्यापार और उद्योग आदि जैसे सभी क्षेत्रों/विषयों में विशिष्ट और असाधारण उपलब्धियों/सेवा के लिए प्रदान किया जाता है। जाति, व्यवसाय, पद या लिंग के भेदभाव के बिना सभी व्यक्ति इन पुरस्कारों के लिए पात्र हैं। चिकित्सकों और वैज्ञानिकों को छोड़कर सार्वजनिक क्षेत्र के उपक्रमों में कार्यरत सरकारी कर्मचारी पद्म पुरस्कार के लिए पात्र नहीं हैं।
सरकार पद्म पुरस्कारों को "पीपुल्स पद्म" में बदलने के लिए प्रतिबद्ध है, इसलिए सभी नागरिकों से स्व-नामांकन सहित नामांकन/सिफारिशें करने का अनुरोध किया जाता है। अनुसूचित जाति और अनुसूचित जनजाति, दिव्यांग व्यक्तियों, महिलाओं एवं समाज के अन्य कमजोर वर्गों के बीच से समाज के लिए निस्वार्थ सेवा कर रहे प्रतिभाशाली व्यक्तियों की उत्कृष्टता और उपलब्धियों की पहचान करने के लिए ठोस प्रयास किए जा सकते हैं।
राष्ट्रीय पुरस्कार पोर्टल  पर उपलब्ध प्रारूप में नामांकन/सिफारिशों में निर्दिष्ट सभी प्रासंगिक विवरण शामिल होने चाहिए, जिसमें वर्णनात्मक रूप में एक उद्धरण  शामिल हों, जो स्पष्ट रूप से संबंधित क्षेत्र/अनुशासन में अनुशंसित व्यक्ति की विशिष्ट और असाधारण उपलब्धियों/सेवाओं को सामने ला सकें।
इस संबंध में विवरण गृह मंत्रालय की वेबसाइट  और पद्म पुरस्कार पोर्टल  पर 'पुरस्कार और पदक' शीर्षक के अंतर्गत भी उपलब्ध है। इन पुरस्कारों से संबंधित क़ानून और नियम https://padmaawards.gov.in/AboutAwards.aspx वेबसाइट पर लिंक के साथ उपलब्ध हैं।
शिक्षा मंत्रालय
परीक्षा पे चर्चा 2022 के पांचवें संस्करण में भाग लेने के लिए पंजीकरण की तिथि 27 जनवरी, 2022 तक बढ़ाई गई
परीक्षा पे चर्चा के पांचवें संस्करण में भाग लेने की अंतिम तिथि 27 जनवरी 2022 तक बढ़ा दी गई है। प्रधानमंत्री श्री नरेन्द्र मोदी ने एक अनूठे इंटरैक्टिव कार्यक्रम-परीक्षा पे चर्चा की संकल्पना की जिसमें देश और विदेशों से भी छात्र, माता-पिता, शिक्षक उनके साथ बातचीत करते हैं और जीवन को उत्सव के रूप में मनाने के उद्देश्य से परीक्षाओं की वजह से होने वाले तनाव से उबरने के बारे में चर्चा करते हैं।
इस कार्यक्रम का प्रारूप 2021 की तरह ऑनलाइन माध्यम के जरिए होना प्रस्तावित है। कक्षा 9 से 12 तक के स्कूली छात्रों, शिक्षकों और अभिभावकों का चयन एक ऑनलाइन प्रतियोगिता के माध्यम से किया जाएगा। https://innovateindia.mygov.in/ppc-2022/ पर पंजीकरण 28 दिसंबर 2021 से 27 जनवरी 2022 तक किया जा सकता है।
प्रधानमंत्री कार्यालय
प्रधानमंत्री ने श्री चरणजीत सिंह चन्नी को पंजाब के मुख्यमंत्री के रूप में शपथ लेने पर बधाई दी
प्रधानमंत्री श्री नरेन्द्र मोदी ने श्री चरणजीत सिंह चन्नी जी को पंजाब के मुख्यमंत्री के रूप में शपथ लेने पर बधाई दी है।
अपने एक ट्वीट में, प्रधानमंत्री ने कहा :
“श्री चरणजीत सिंह चन्नी जी को पंजाब के मुख्यमंत्री के रूप में शपथ लेने पर बधाई। पंजाब के लोगों की भलाई के लिए पंजाब सरकार के साथ मिलकर काम करना जारी रखेंगे।”
प्रधानमंत्री कार्यालय
प्रधानमंत्री 16 जून को विवा टेक आयोजन में मुख्य भाषण देंगे
प्रधानमंत्री श्री नरेन्द्र मोदी 16 जून को शाम लगभग 4 बजे 5वें विवा टेक आयोजन में मुख्य भाषण देंगे। प्रधानमंत्री को विवा टेक 2021में मुख्य भाषण देने के लिए सम्मानित अतिथि के रूप में आमंत्रित किया गया है।
आयोजन के अन्य प्रमुख वक्ताओं में फ्रांस के राष्ट्रपति श्री इमैनुएल मैक्रों, स्पेन के प्रधानमंत्री श्री पेड्रो सांचेज और विभिन्न यूरोपीय देशों के मंत्री/सांसद शामिल हैं। इस कार्यक्रम में एप्पल के सीईओ श्री टिम कुक, फेसबुक के अध्यक्ष और मुख्य कार्यकारी अधिकारी श्री मार्क जुकरबर्ग, और माइक्रोसॉफ्ट के अध्यक्ष श्री ब्रैड स्मिथ जैसे कॉरपोरेट नेताओं की भागीदारी भी होगी।
विवा टेक यूरोप में सबसे बड़ी डिजिटल और स्टार्टअप आयोजनों में एक है। इसका आयोजन 2016 के बाद से हर वर्ष पेरिस में किया जाता है। इसका आयोजन संयुक्त रूप एक प्रमुख विज्ञापन और विपणन समूह पब्लिसिज ग्रुप और अग्रणी फ्रांसीसी मीडिया समूहलेस इकोसद्वारा किया जाता है। यह प्रौद्योगिकी नवाचार और स्टार्टअप इकोसिस्टम के हितधारकों को एक साथ लाता है। इस आयोजन में प्रदर्शनियां, पुरस्कार, पैनल चर्चा और स्टार्टअप प्रतियोगिताएं शामिल की जाती हैं।विवाटेक का 5वां संस्करण 16-19 जून 2021 को आयोजित किया जाना है।
एमजी/एएम/एजी/डीसी
(
विज्ञान एवं प्रौद्योगिकी मंत्रालय
भारत-पुर्तगाल प्रौद्योगिकी शिखर सम्मेलन में सामाजिक चुनौतियों का समाधान करने के लिए दोनों देशों द्वारा संयुक्त प्रयासों की संभावनाओं की पहचान की गई
इस शिखर सम्मेलन ने दोनों देशों के उद्योग, शैक्षणिक संस्थानों, शोधकर्ताओं और सरकारी एजेंसियों के लिए एक प्रभावी मंच प्रदान किया: प्रो आशुतोष शर्मा: सचिव, विज्ञान और प्रौद्योगिकी विभाग
यह सहयोग वर्तमान युग की आवश्यकता है, जिसमें भारत पर विश्व का ध्यान केंद्रित है: श्री कार्लोस परेरा मार्केस, भारत में पुर्तगाल के राजदूत
वार्षिक शिखर सम्मेलन वैश्विक प्रौद्योगिकी साझेदारी के विकास और उसे बढ़ावा देने के लिए महत्वपूर्ण अवसर प्रदान करने में सहायक रहा है
पत्तन, पोत परिवहन और जलमार्ग मंत्रालय
पोत परिवहन मंत्री सर्बानंद सोनोवाल ने डिब्रूगढ़ में कार्गो टर्मिनल, पर्यटक घाट और रिवर फ्रंट विकास के लिए स्थल का निरीक्षण किया
भारत के प्रमुख नदी बंदरगाह के रूप में डिब्रूगढ़ का खोया हुआ गौरव हम वापस लाएंगे: श्री सर्बानंद सोनोवाल
केंद्रीय पत्तन, पोत परिवहन और जलमार्ग मंत्री श्री सर्बानंद सोनोवाल ने डिब्रूगढ़ स्थित बोगीबील पुल के पास प्रस्तावित कार्गो टर्मिनल, पर्यटक घाट और रिवर फ्रंट विकास परियोजनाओं के लिए स्थल का दौरा किया। इसके अलावा उन्होंने कार्यों का तेजी से क्रियान्वयन शुरू करने के लिए संबंधित हितधारकों के साथ एक बैठक भी की।
औपनिवेशिक काल में एक प्रमुख नदी बंदरगाह के रूप मेंडिब्रूगढ़ भारत के आर्थिक विकास में एक महत्वपूर्ण योगदानकर्ता था। केंद्रीय मंत्री ने कहा कि डिब्रूगढ़ को फिर से देश का एक प्रमुख नदी बंदरगाह बनाने के लिए जरूरी कदम उठाए जा रहे हैं। उन्होंने कहा,“प्रधानमंत्री श्री नरेन्द्र मोदी के जलमार्ग संख्या 2  और जलमार्ग संख्या 16  को विकसित किए जाने के अवसर देने के बाद बांग्लादेश के साथ संपर्क होने से इसका लाभ मिल रहा है और ये हमें विश्व के बाजारों तक पहुंचने का मार्ग दे रहे हैं। इसे देखते हुए हम असम के विभिन्न हिस्सों में एमएमएलपी स्थापित कर रहे हैं और नदी पत्तनों का विकास कर रहे हैं।डिब्रूगढ़ में, कार्गो और यात्रियों के लिए एक पत्तन बनाया जाएगा।”उन्होंने कहा कि पत्तन, पोत परिवहन और जलमार्ग मंत्रालय, असम सरकार का अंतर्देशीय जल परिवहन विभाग व उत्तर पूर्व सीमांत रेलवे मिलकर बोगीबील पुल के पास के क्षेत्र को विकसित करने के लिए काम कर रहे हैं।
केंद्रीय मंत्री ने कहा, “प्रधानमंत्री श्री नरेन्द्र मोदी जी की एक्ट ईस्ट नीति ने पूर्वोत्तर को एक संपर्क केंद्र में बदल दिया है। प्रधानमंत्री गतिशक्ति - नेशनल मास्टर प्लान के नेतृत्व में, ब्रह्मपुत्र नदी पर कार्गो की आवाजाही को तेज करने के लिए एक एकीकृत योजना की परिकल्पना की जा रही है। यह रोजगार के रास्ते खोलेगा और स्थानीय उत्पादों के लिए वैश्विक बाजार तक पहुंच प्रदान करेगा।”उन्होंने बताया कि बेहतर संपर्क कैसे लोगों के जीवन में बड़ा बदलाव ला रहा है, इस क्षेत्र के युवाओं और व्यवसायों को घरेलू तथा अंतर्राष्ट्रीय बाजारों तक पहुंचने के लिए, लोकल फॉर ग्लोबल की सोच को साकार कर रहा है।
इस अवसर पर भारतीय अन्तर्देशीय जलमार्ग प्राधिकरण  के सदस्य  श्री आशुतोष गौतम, असम सरकार केप्रधान आयुक्त गोवा श्री केके द्विवेदी,एनएफ रेलवे के महाप्रबंधकजीएम रेलवे श्री अंशुल गुप्ता,अधिकारी और अन्य गणमान्य व्यक्ति उपस्थित थे.
प्रधानमंत्री कार्यालय
संसद के मानसून सत्र 2021 की शुरुआत में प्रधानमंत्री के संबोधन का मूल पाठ
अब तक 40 करोड़ से ज्यादा लोग कोरोना के खिलाफ लड़ाई में बाहुबली बन चुके हैं: प्रधानमंत्री
हम चाहते हैं कि संसद में भी इस महामारी के संबंध में सार्थक चर्चा हो, सबसे प्राथमिकता देते हुए इसकी चर्चा हो
राजनीतिक दलों से आग्रह करूंगा कि वो तीखे से तीखे सवाल पूछें, धारदार सवाल पूछें लेकिन शांत वातावरण में सरकार को जवाब का मौका भी दें: प्रधानमंत्री
साथियों, सबका स्वागत है और मैं आशा करता हूं कि आप सबका वैक्सीन का कम से कम एक डोज लग गया होगा। लेकिन उसके बावजूद भी मेरी आप सब मित्रों से प्रार्थना भी है, सदन में भी सभी साथियों से प्रार्थना है कि हम सब कोरोना प्रोटोकॉल का पालन करने में सहयोग दें। अब ये वैक्सीन जो है बाहु पर लगती है, और जब वैक्सीन बाहु पर लगती है तो सब बाहुबली बन जाते हैं। और कोरोना के खिलाफ लड़ने के लिए बाहुबली बनने के लिए एक ही उपाय है कि आपके बाहु पर वैक्सीन लगवा दीजिए।
अब तक 40 करोड़ से ज्यादा लोग कोरोना के खिलाफ लड़ाई में बाहुबली बन चुके हैं। आगे भी बहुत तेज गति से इस काम को आगे बढ़ाया जा रहा है। ये Pandemic ऐसी महामारी है जिसने पूरे विश्व को अपनी चपेट में लिया हुआ है, पूरी मानव जाति को अपनी चपेट में लिया हुआ है। और इसलिए हम चाहते हैं कि संसद में भी इस Pandemic के संबंध में सार्थक चर्चा हो, सबसे प्राथमिकता देते हुए इसकी चर्चा हो और सारे व्यवहारू सुझाव सभी माननीय सांसदों से मिलें ताकि Pandemic के खिलाफ लड़ाई में बहुत नयापन भी आ सकता है, कुछ कमियां रह गई हों तो उनको भी ठीक किया जा सकता है और इस लड़ाई में सब साथ मिल करके आगे बढ़ सकते हैं।
मैंने सभी फ्लोर लीडर्स से भी आग्रह किया है कि अगर कल शाम को वे समय निकालें तो Pandemic के संबंध में सारी विस्तृत जानकारी उनको भी मैं देना चाहता हूं। हम सदन में भी चर्चा चाहते हैं और सदन के बाहर भी सभी फ्लोर लीडर्स से, क्योंकि लगातार मैं मुख्यमंत्रियों से मिल रहा हूं। अलग-अलग forum में सब प्रकार की चर्चा हो रही है। तो फ्लोर लीडर्स से भी मैं चाहता हूं कि सदन चल रहा है तो एक सुविधाजनक होगा, रूबरू मिलकर उसकी बात होगी।
साथियों, ये सदन परिणामकारी हो, सार्थक चर्चा के लिए समर्पित हो, देश की जनता जो जवाब चाहती है वो जवाब सरकार को देने की पूरी तैयारी है। मैं सभी माननीय सांसदों से, सभी राजनीतिक दलों से आग्रह करूंगा कि वो तीखे से तीखे सवाल पूछें, धारदार सवाल पूछें लेकिन शांत वातावरण में सरकार को जवाब का मौका भी दें। ताकि जनता-जनार्दन के पास सत्य पहुंचाने से लोकतंत्र को भी ताकत मिलती है, जनता का भी विश्वास बढ़ता है और देश की गति भी तेज होती है प्रगति की।
साथियों, ये सत्र अंदर की व्यवस्था पहले की तरह नहीं है, सब साथ बैठकर काम करने वाले हैं क्योंकि करीब-करीब सबका वैक्सीनेशन हो चुका है। मैं फिर एक बार आप सभी साथियों का बहुत-बहुत धन्यवाद करता हूं और आपसे भी आग्रह करता हूं आप खुद को संभालिए। और हम सब मिल करके देश की आशा-आकांक्षाओं को पार करने के लिए साथ मिल करके प्रयास करें।
बहुत-बहुत धन्यवाद साथियों।
जल शक्ति मंत्रालय
केन्द्रीय जल शक्ति मंत्री ने एशिया के सबसे बड़े ओखला स्थित 564 एमएलडी क्षमता वाले सीवेज ट्रीटमेंट प्लांट के निर्माण की प्रगति का निरीक्षण किया
श्री गजेन्द्र सिंह शेखावत ने दिल्ली में सभी एसटीपी परियोजनाओं को दिसंबर, 2022 तक पूरा करने के काम में तेजी लाने का निर्देश दिया
यमुना संरक्षण के लिए नमामि गंगे कार्यक्रम के अंतर्गत 1268 एमएलडी सीवेज की सफाई के लिए 2009 करोड़ रुपये की 11 परियोजनाएं शुरू की गई हैं
दिसंबर, 2022 के बाद दिल्ली की यमुना नदी में निश्चित रूप से जल की गुणवत्ता में सुधार महसूस होगाः श्री शेखावत
केन्द्रीय जल शक्ति मंत्री श्री गजेन्द्र सिंह शेखावत ने 564 एमएलडी क्षमता के ओखला सीवरेज ट्रीटमेंट प्लांट का निरीक्षण किया। यमुना कार्य योजना-III के अंतर्गत इस ट्रीटमेंट प्लांट का निर्माण किया जा रहा है। इसके लिए केन्द्र सरकार द्वारा धन उपलब्ध कराए जा रहे हैं। केन्द्रीय मंत्री सबसे पहले आईटीओ स्थित छठ घाट गए और वहां से नाव से 12 किलोमीटर दूर ओखला वोट क्लब पहुंचे। फिर श्री शेखावत सड़क मार्ग से ओखला एसटीपी स्थल पहुंचे। गंगा की सफाई के लिए राष्ट्रीय मिशन के महानिदेशक श्री जी. अशोक कुमार भी निरीक्षण के दौरान उपस्थित थे। लागत साझा करने की व्यवस्था के अनुसार 85 प्रतिशत लागत का वहन नमामि गंगे कार्यक्रम के अंतर्गत केन्द्र सरकार को और 15 प्रतिशत लागत वहन राज्य सरकार को करना है। ओखला एसटीपी परियोजना की कुल स्वीकृत लागत 665.78 करोड़ रुपये है।
श्री गजेन्द्र सिंह शेखावत ने कहा कि दिल्ली में स्थिति पर विचार करते हुए और दिसंबर, 2022 की समय सीमा को ध्यान में रखते हुए एसटीपी कार्य में तेजी लाने का निर्देश दिया गया है। उन्होंने कहा कि दिसंबर, 2022 के बाद दिल्ली की यमुना नदी में निश्चित रूप से जल की गुणवत्ता में सुधार महसूस किया जाएगा। ओखला एसटीपी एशिया में सबसे बड़ा सीवेज ट्रीटमेंट प्लांट है। 564 एमएलडी के इस प्लांट के निर्माण के बाद यमुना नदी के जल की गुणवत्ता में काफी सुधार होगा। यह एकीकृत परियोजना है इसलिए इसके कार्य के दायरे में गाद प्रबंधन को भी शामिल किया गया है। इसके अनुसार पर्यावरण संबंधी विषयों को ध्यान में रखते हुए वैज्ञानिक तरीके से गाद का उचित निपटान किया जाएगा।
वर्तमान में दिल्ली में नमामि गंगे कार्यक्रम के अंतर्गत 1268 एमएलडी गंदा जल शोधन के लिए कुल 11 परियोजनाएं 2009 करोड़ रुपये की लागत से एनएमसीजी द्वारा यमुना नदी संरक्षण के लिए शुरू की गई हैं। इन परियोनजाओं का उद्देश्य कोरोनोशन पिलर  कोंडली-ओखला तथा रिठाला के जलग्रहण क्षेत्र में 1268 एमएलडी की कुल शोधन क्षमता का सृजन करना है। इन परियोजनाओं को दिसंबर, 2022 तक पूरा करने का लक्ष्य है।
ओखला सीवेज ट्रीटमेंट परिसर में 6 अपशिष्ट जल शोधन संयंत्र-फेज- I , फेज- II , फेज- III , फेज- IV , फेज- V  तथा फेज- VI  हैं। फेज- I II III और IV के संयंत्र 1993 से पहले बनाए गए थे। अब इन संयंत्रों की जीवन अवधि पूरी हो गई है इसलिए यह निर्णय लिया गया कि फेज- I II III और IV =564 एमएलडी की संयुक्त क्षमता का नया एसटीपी कठोर प्रवाह मानकों के साथ बनाया जाए। इन मानकों में जैविक पोषक शामिल है। इसमें प्रवाह, एससीएडीए, बायोगैस से विद्यत उत्पादन तथा गाद प्रबंधन आदि की ऑनलाइन निगरानी का भी प्रावधान है।
कोयला मंत्रालय
वित्त वर्ष 2023-24 की पहली तिमाही में 8.4% की वृद्धि के साथ कोयला उत्पादन 222.93 मिलियन टन तक पहुंचा
कोल इंडिया लिमिटेड का उत्पादन 9.85 प्रतिशत से बढ़कर 175.35 मीट्रिक टन हुआ
पहली तिमाही में कोयला प्रेषण 6.97 प्रतिशत बढ़ा
37.62 प्रतिशत की वृद्धि हासिल करते हुए कोयला स्टॉक स्थिति 107.15 मीट्रिक टन तक पहुंची
भारत सरकार के कोयला मंत्रालय ने वित्त वर्ष 2023-24 की पहली तिमाही में 8.40 प्रतिशत की वृद्धि के साथ समग्र कोयला उत्पादन में पर्याप्त वृद्धि हासिल की है। संचयी कोयला उत्पादन में उल्लेखनीय वृद्धि देखी गई है, जो वित्त वर्ष 2022-23 की पहली तिमाही में 205.65 मीट्रिक टन की तुलना में 222.93 मिलियन टन  तक पहुंच गया है।
कोल इंडिया लिमिटेड  ने 9.85 प्रतिशत की प्रभावशाली वृद्धि दर्ज की है, जिसका उत्पादन वित्त वर्ष 2023-24 में 175.35 मीट्रिक टन तक पहुंच गया है, जबकि पिछले वर्ष की समान अवधि के दौरान यह 159.63 मीट्रिक टन था। कैप्टिव खदानों/अन्य ने भी 4.74 प्रतिशत की वृद्धि हासिल की, जो वित्त वर्ष 23-24 में 30.48 मीट्रिक टन तक पहुंच गई, जबकि इसी अवधि के दौरान वित्त वर्ष 22-23 में यह 29.10 मीट्रिक टन थी। इन उपलब्धियों ने क्षेत्र में समग्र सकारात्मक गति में योगदान दिया है।
इसके साथ ही, वित्त वर्ष 2023-24 की पहली तिमाही में संचयी कोयला प्रेषण 239.69 मीट्रिक टन  तक पहुंच गया, जबकि वित्त वर्ष 2022-23 की पहली तिमाही में 224.08 मीट्रिक टन की तुलना में 6.97 प्रतिशत की वृद्धि हुई। कोल इंडिया लिमिटेड  ने वित्त वर्ष 2023-24 की पहली तिमाही में 186.21 मीट्रिक टन उत्पादन दर्ज किया, जबकि वित्त वर्ष 2022-23 की पहली तिमाही में 176.81 मीट्रिक टन की तुलना में 5.32% की वृद्धि हुई। वहीं, एससीसीएल और कैप्टिव/अन्य ने वित्त वर्ष 2023-24 की पहली तिमाही में 18.07 एमटी और 35.41 एमटी की तुलना में वित्त वर्ष 2022-23 की पहली तिमाही में 17.30 एमटी और 29.97 एमटी की तुलना में क्रमश: 4.45% और 18.16% की वृद्धि दर्ज की है। ये आंकड़े देश भर में सुचारू वितरण सुनिश्चित करने में कोयला आपूर्ति श्रृंखला की दक्षता को उजागर करते हैं।
इसके अलावा, कोयला निकालने में आई बढ़ोतरी के परिणामस्वरूप कोयला स्टॉक की स्थिति आरामदायक हो गई है। 30 जून 2023 को कुल कोयला स्टॉक में उल्लेखनीय वृद्धि दर्ज की गई, जो 30 जून 2022 के 77.86 मीट्रिक टन की तुलना में 107.15 मीट्रिक टन  तक पहुंच गया, जो 37.62% की वृद्धि को दर्शाता है। यह वृद्धि कोयले की बढ़ती मांग को पूरा करने के लिए जारी प्रयासों को इंगित करती है।
कोयला उत्पादन बढ़ाने और निर्बाध सप्लाई सुनिश्चित करने की दिशा में कोयला मंत्रालय के निरंतर प्रयास भारत की ऊर्जा मांगों को पूरा करने और निरंतर आर्थिक विकास को बढ़ावा देने की दृढ़ता को रेखांकित करते हैं। ये सकारात्मक विकास देश को अनुकूल स्थिति में लाते हैं और देश के ऊर्जा क्षेत्र को सकारात्मक दिशा में आगे बढ़ाने में योगदान करते हैं। साथ ही इससे निर्बाध बिजली आपूर्ति प्रदान करने की प्रतिबद्धता को भी मजबूत मिलती है और आत्मनिर्भर भारत का मार्ग प्रशस्त होता है।
प्रधानमंत्री कार्यालय
प्रधानमंत्री ने पुरुष धींगी-आईएलसीए7 में कांस्य पदक जीतने पर विष्णु सरवनन को बधाई दी
प्रधानमंत्री श्री नरेन्द्र मोदी ने एशियाई खेलों में पुरुष धींगी-आईएलसीए7 में कांस्य पदक जीतने पर विष्णु सरवनन को बधाई दी है।
एक एक्स पोस्ट में प्रधानमंत्री ने कहा;
“एशियाई खेलों में पुरुषों की धींगी – आईएलसीए7 में कांस्य पदक जीतने के लिए विष्णु सरवनन को हार्दिक बधाई।
उन्होंने असाधारण कौशल, दृढ़ संकल्प और अनुकूलनशीलता दिखाई है। उनके भविष्य के प्रयासों के लिए शुभकामनाएं।”
रक्षा मंत्रालय
डीआरडीओ और भारतीय सेना ने ओडिशा तट के निकट क्विक रियक्शन सर्फेस टू एयर मिसाइल प्रणाली की छह उड़ानों का सफल परीक्षण किया
रक्षा अनुसंधान और विकास संगठन  और भारतीय सेना ने ओडीशा तट के निकट एकीकृत परीक्षण क्षेत्र, चांदीपुर से क्विक रियक्शन सर्फेस टू एयर मिसाइल प्रणाली की छह उड़ानों का सफल परीक्षण किया है। ये उड़ान परीक्षण भारतीय सेना द्वारा किये जाने वाले मूल्यांकन परीक्षण का हिस्सा हैं।
उड़ान परीक्षण उच्च गति वाले लक्ष्यों पर किया गया था। ये लक्ष्य वास्तविक खतरे के प्रकार के बनाये गये थे, ताकि विभिन्न हालात में हथियार प्रणालियों की क्षमता का आकलन किया जा सके। इसमें लंबी दूरी व मध्यम ऊंचाई वाले लक्ष्य, छोटी रेंज वाले लक्ष्य, ऊंचाई पर उड़ने वाले लक्ष्य, राडार पर आसानी से पकड़ में न आने वाले लक्ष्य शामिल थे। इन सबको ध्यान में रखते हुये तेजी के साथ दो मिसाइल दागे गये। प्रणाली के काम करने का मूल्यांकन रात व दिन की परिस्थितियों में भी किया गया।
इन परीक्षणों के दौरान, सभी निर्धारित लक्ष्यों को पूरी सटीकता के साथ भेदा गया। मूल्यांकन में हथियार प्रणाली और उसका उत्कृष्ट दिशा-निर्देश और नियंत्रण सटीक पाया गया। इसमें युद्धक सामग्री भी शामिल थी। प्रणाली के प्रदर्शन की पुष्टि आईटीआर द्वारा विकसित टेलीमेट्री, राडार और इलेक्ट्रो ऑप्टिकल ट्रैकिंग प्रणाली से भी की गई। डीआरडीओ और भारतीय सेना के वरिष्ठ अधिकारियों ने इस परीक्षण में हिस्सा लिया।
ये परीक्षण स्वदेश में विकसित समस्त उप-प्रणालियों की तैनाती के तहत किया गया, जिसमें स्वदेशी रेडियो फ्रीक्वेंसी सीकर, मोबाइल लॉन्चर, पूरी तरह स्वचालित कमान और नियंत्रण प्रणाली, निगरानी और बहुपयोगी राडार शामिल है। क्यूआरएसएएम शस्त्र प्रणाली का नयापन यह है कि वह चलित स्थिति में भी काम कर सकती है। इसमें थोड़ी सी देर रुककर तलाश, ट्रैकिंग और गोला-बारी करने की क्षमता है। पूर्व में इसका परीक्षण किया जा चुका है।
रक्षा मंत्री श्री राजनाथ सिंह ने सफल उड़ान परीक्षणों के लिये डीआरडीओ और भारतीय सेना को बधाई दी। उन्होंने भरोसा जताया कि क्यूआरएसएएम शस्त्र प्रणाली सशस्त्र बलों की शक्ति बढ़ाने में बहुत उपयोगी होगी।
रक्षा अनुसंधान एवं विकास विभाग के सचिव और डीआरडीओ के अध्यक्ष ने सफल परीक्षणों से जुड़े दल को बधाई दी और कहा कि यह प्रणाली अब भारतीय सेना में शामिल होने के लिये तैयार है।
राष्ट्रपति सचिवालय
राष्ट्रपति ने पहले से रिकॉर्ड किए गए वीडियो संदेश के माध्यम से श्री स्वामीनारायण मंदिर, कुंडलधाम द्वारा आयोजित युवा शिविर को संबोधित किया
राष्ट्रपति श्री राम नाथ कोविंद ने पहले से रिकॉर्ड किए गए वीडियो संदेश के माध्यम से आज श्री स्वामीनारायण मंदिर, कुंडलधाम द्वारा आयोजित एक युवा शिविर को संबोधित किया।
अपने संबोधन में राष्ट्रपति ने कहा कि युवा जन समाज के उत्थान और राष्ट्र की प्रगति में महत्वपूर्ण भूमिका निभाते हैं। युवाओं को सुगम और व्यसन मुक्त जीवन के लिए उचित मार्गदर्शन दिए जाने की आवश्यकता है। उन्होंने यह भी कहा कि युवा पीढ़ी में भारतीय संस्कृति के जीवन-मूल्यों को स्थापित करने के पवित्र उद्देश्य से आयोजित किए जा रहे इस युवा शिविर को संबोधित करते हुए उन्हें बहुत प्रसन्नता हो रही है।
राष्ट्रपति ने कहा कि जहां मंदिर और आश्रम हमारी आस्था और जीवन-निर्माण के केंद्र हैं, वहीं वे गरीबों की मदद और मरीजों की पीड़ा को कम करने के माध्यम से राष्ट्र की सेवा के केंद्र भी हैं। उन्हें यह जानकर प्रसन्नता हो रही है कि कुंडलधाम श्री स्वामीनारायण मंदिर ने प्राकृतिक आपदाओं में जरूरतमंद लोगों को सहायता प्रदान करके, गरीबों को मुफ्त भोजन और दवाइयांउपलब्ध करा करतथा मंदिर को एक कोविडअस्पताल में बदलकर राष्ट्र सेवा करने का एक आदर्श उदाहरण प्रस्तुत किया है।
राष्ट्रपति ने कहा कि हमारी पारंपरिक ग्रामीण जीवन शैली जलवायु परिवर्तन की चुनौतियों का सामना करने में विश्व समुदाय का मार्गदर्शन कर सकती है। हम पर्यावरण की रक्षा करके और प्रकृति के साथ सहानुभूतिपूर्ण व्यवहार करके पृथ्वी की रक्षा कर सकते हैं। हम अपनी नदियों, तालाबों, पेड़ों और सभी जीवित प्राणियों की रक्षा करके मानव जाति को बचा सकते हैं। उन्होंने पर्यावरण की रक्षा के लिए कुंडलधाम श्री स्वामीनारायण मंदिर द्वारा शुरू की गई विभिन्न पहल की प्रशंसा की,जिनमें गिर नस्ल की गायों की देखभाल, उतावली नदी का संरक्षण, वृक्षारोपण,जैविक खेती और मंदिर परिसर में आयुर्वेदिक और हर्बल औषधीय पौधों की खेती करना शामिल हैं।
राष्ट्रपति का भाषण देखने के लिए यहां क्लिक करें